ཕྱི་ལོ་༡༩༤༩ལོའི་ཟླ་༧པའི་ནང་བོད་གཞུང་གིས་ལྷ་སར་གནས་སྡོད་གོ་མིན་ཏང་གི་དཔོན་རིགས་ལས་བྱེད་རྣམས་བོད་ནས་ཕྱིར་ཕུད་བྱས།སྐབས་དེར་ཨ་རིའི་རླུང་འཕྲིན་ཁང་ནས་བོད་ཀྱིས་གོ་མིན་ཏང་ཕམ་པའི་གོ་སྐབས་དང་བསྟུན་ཏེ།ཕྱོགས་ཡོངས་ནས་རྒྱ་ནག་དང་ཁ་བྲལ་འགྲོ་སྲིད་པ་རེད་ཅེས་རྒྱང་བསྒྲགས་བྱས།དབྱིན་ཇིའི་གསར་ལམ་ཁག་ནས་ཀྱང་དབྱིན་ཇིའི་རྒྱལ་ཁབ་ཀྱིས་བོད་ནི་རྒྱ་ནག་གི་ཆ་ཤས་ཤིག་དང་རྒྱ་ནག་གི་བདག་བཟུང་འོག་ཡོད་ཅེས་པའི་བརྗོད་སྟངས་ལ་དུས་ནམ་ཡང་ཁས་ལེན་བྱས་མེད་ཅེས་བརྒྱུད་བསྒྲགས་བྱས།གནད་དོན་དེ་དག་གིས་བསྐྱར་དུ་སི་ཏཱ་ལེན་བོད་ཐོག་དོ་སྣང་ཇེ་ཆེར་ཕྱིན་ཏེ།བོད་ཀྱི་གནད་དོན་ནི་རྒྱལ་སྤྱིའི་ཆབ་སྲིད་ཀྱི་གནད་དོན་ཞིག་ཡིན་ལ།བོད་ཀྱི་རྒྱབ་ལོགས་ན་སྤྱི་ཚོགས་རིང་ལུགས་དང་མ་རྩ་རིང་ལུགས་ཀྱི་ཤོག་ཁག་ཆེན་པོ་གཉིས་ཀྱི་དབར་ཁྱོད་ཤི་ང་གསོན་གྱི་འཐབ་རྩོད་ཅིག་ཡོད་པར་ངོས་འཛིན་གྱིས་སླར་ཡང་རྒྱ་ནག་དམར་ཤོག་ལ་སློབ་སྟོན་བྱས་དོན་བཞིན།རྒྱ་ནག་གཞུང་གིས་བོད་ཀྱི་དབང་འཛིན་པ་རྣམས་དབྱིན་ཇི་དང་ཨ་རི་བཙན་རྒྱལ་རིང་ལུགས་པའི་རྗེས་སུ་འབྲང་གི་ཡོད་ཚུལ་དང་།རྒྱ་ནག་གིས་བོད་བཅིངས་འགྲོལ་གཏོང་རྒྱུ་ཡིན་ཞེས་བཤད་པར་མ་ཟད།དེ་དུས་གསར་དུ་གཏན་འབེབས་བྱས་པ་༼ཀྲུང་གོ་མི་དམངས་ཆབ་སྲིད་གྲོས་མོལ་ཐུན་མོང་རྩ་འཛིན།༽ཞེས་པ་སྐབས་དེའི་རྒྱ་ནག་དམར་ཤོག་གི་རྩ་ཁྲིམས་ཀྱི་རང་བཞིན་ལྡན་པ་དེའི་ནང་།དེ་སྔའི་མི་རིགས་རང་ཐག་རང་གཅོད་ཅེས་པའི་ཚིག་དེ་མི་རིགས་ས་ཁོངས་རང་སྐྱོང་ཞེས་པར་བསྒྱུར་ཏེ་རང་ཐག་རང་གཅོད་ཀྱི་ཐོབ་ཐང་སྤྲོད་པའི་ལམ་ཁ་མེད་པར་བཟོས།